b'\n_START_ARTICLE_\nKasablankos konferencija\n_START_PARAGRAPH_\nKasablankos konferencija \xe2\x80\x93 susitikimas, vyk\xc4\x99s 1943 m. sausio 14\xe2\x80\x93sausio 24 d. Kasablankoje, Pranc\xc5\xabzijos Maroke tarp JAV ir Jungtin\xc4\x97s Karalyst\xc4\x97s vyriausybi\xc5\xb3 vadov\xc5\xb3 \xe2\x80\x93 prezidento Franklino Ruzvelto ir premjero Vinstono \xc4\x8cer\xc4\x8dilio. Slaptose derybose kartu su \xc5\xa1i\xc5\xb3 \xc5\xa1ali\xc5\xb3 karini\xc5\xb3 paj\xc4\x97g\xc5\xb3 \xc5\xa1tab\xc5\xb3 vadovais buvo aptariama tolesn\xc4\x97 Antrojo pasaulinio karo \xc4\xafvyki\xc5\xb3 eiga. \xc4\xae susitikim\xc4\x85 pakviestas TSRS vadovas Josifas Stalinas neatvyko d\xc4\x97l neva tuo metu vykusio svarbaus Stalingrado m\xc5\xab\xc5\xa1io._NEWLINE_Pirm\xc4\x85 kart\xc4\x85 s\xc4\x85jungininkai gal\xc4\x97jo numatyti, kur ir kada j\xc5\xb3 vykdomi kariniai veiksmai bus perkelti \xc4\xaf Europos teritorij\xc4\x85. \xc5\xa0iaur\xc4\x97s Afrika prakti\xc5\xa1kai visa buvo kontroliuojama s\xc4\x85junginink\xc5\xb3 kariuomeni\xc5\xb3, m\xc5\xab\xc5\xa1iai vyko tik Tunise. JAV pasiek\xc4\x97 esmin\xc4\xaf l\xc5\xab\xc5\xbe\xc4\xaf Ramiajame vandenyne kare su Japonija, laim\xc4\x97jusi Gvadalkanalio m\xc5\xab\xc5\xa1\xc4\xaf. Ta\xc4\x8diau reali\xc4\x85 gr\xc4\x97sm\xc4\x99 amerikie\xc4\x8di\xc5\xb3 kariniam tiekimui \xc4\xaf Did\xc5\xbei\xc4\x85j\xc4\x85 Britanij\xc4\x85 ir Afrik\xc4\x85 k\xc4\x97l\xc4\x97 vokie\xc4\x8di\xc5\xb3 povandeniniai laivai Atlanto vandenyne. Nors visa JAV pramon\xc4\x97 buvo pajungta ginkluot\xc4\x97s gamybai, ta\xc4\x8diau tr\xc5\xabko resurs\xc5\xb3 tolesni\xc5\xb3 karini\xc5\xb3 operacij\xc5\xb3 planavimui.\n_START_SECTION_\nNutarimai\n_START_PARAGRAPH_\nKonferencijoje nutarta vis\xc5\xb3 pirma u\xc5\xbebaigti kar\xc4\x85 Afrikoje, 1943 m. vasar\xc4\x85 u\xc5\xbeimant Tunis\xc4\x85, kad po to i\xc5\xa1silaipinti Sicilijoje. Puolamoji operacija Europos \xc5\xbeemyne perkelta \xc4\xaf 1944 m. Britai pasiliko galimyb\xc4\x99 \xc4\x8dia sukurti placdarm\xc4\x85 1943 m. pabaigoje. Amerikie\xc4\x8diai paskelb\xc4\x97 apie savo karini\xc5\xb3 veiksm\xc5\xb3 prioritetus Ramiajame vandenyne, neatmesdami savo pirmalaikio dalyvavimo puolamosiose operacijose sausumoje Europoje, esant tam tikriems TSRS karini\xc5\xb3 paj\xc4\x97g\xc5\xb3 pasiekimams. Taip pat nutarta sustiprinti Vokietijos strategini\xc5\xb3 objekt\xc5\xb3 ir miest\xc5\xb3 bombardavim\xc4\x85 i\xc5\xa1 oro._NEWLINE_Vakar\xc5\xb3 s\xc4\x85jungininkai pirm\xc4\x85 kart\xc4\x85 i\xc5\xa1d\xc4\x97st\xc4\x97 spaudai savo reikalavimus d\xc4\x97l Vokietijos, Italijos ir Japonijos bes\xc4\x85lygin\xc4\x97s kapituliacijos.'